Prema procjeni, najpoželjniji paket opcija učinkovito bi riješio glavne probleme i ispunio opće i posebne ciljeve. Učinkovitije otkrivanje, istraga, kazneni progon i sankcioniranje kaznenih djela protiv okoliša vjerojatno će pridonijeti smanjenju učinka kaznenih djela protiv okoliša u odnosu na osnovni scenarij. Budući da su kvantitativni podaci o učincima ograničeni, vjerojatan učinak opcija temelji se na stajalištima stručnjaka i dionika koji su, ako je moguće, dopunjeni podacima. U okviru cilja 1., uklanjanje priloga i umjesto toga poboljšanje definicije kaznenih djela protiv okoliša iz članka 3. te dodavanje novih kategorija kaznenih djela protiv okoliša u isti članak vjerojatno će poboljšati učinkovitost istraga i kaznenog progona kaznenih djela protiv okoliša, posebice u pogledu prekogranične suradnje. Međutim, u budućnosti bi trebalo redovito ažurirati Direktivu u okviru zakonodavnog postupka ako bi se u područje njezine primjene dodala nova područja kaznenih djela protiv okoliša. Ne postoji jednostavniji način da se to postigne jer su definicije kategorija kaznenih djela protiv okoliša ključna sastavnica Direktive i zahtijevaju odluku europskog zakonodavca. U okviru cilja 2., kako bi se na odgovarajući način odgovorilo na kaznena djela protiv okoliša, potrebno je među kaznena djela uključiti i djela ugrožavanja i djela kod kojih je nastala šteta. Postojeća Direktiva temelji se na kombinaciji tih dviju vrsta definicije kaznenih djela. Prijedlogom će se morati dodati nove kategorije kaznenih djela ugrožavanja i preciznije utvrditi koje je ponašanje kriminalizirano; morat će se dodati i informacije na temelju kojih se može utvrditi što može predstavljati štetu u okolišu. Preciznijim definicijama nejasnih pojmova, kao što su „značajna šteta” i „neznatna količina ili količina veća od neznatne”, poboljšat će se jasnoća Direktive. Usredotočenost na kaznena djela ugrožavanja i rizično ponašanje omogućit će učinkovito sankcioniranje u slučajevima u kojima je teško utvrditi stvarnu štetu ili u kojima nije nastala šteta. Stoga bi se kombiniranom primjenom obiju opcija mogla povećati učinkovitost istraga i kaznenog progona kaznenih djela protiv okoliša. Najpoželjnijom opcijom u okviru cilja 3. poboljšat će se učinkovitost, proporcionalnost odvraćajući učinak i ujednačenost razina sankcija u EU-u i u praksi Europske unije. Osim toga, najnižim maksimalnim razinama zatvorskih sankcija omogućit će se službenicima za izvršavanje zakonodavstva pristup istražnim alatima koji su dostupni samo za kaznena djela kažnjiva određenom najnižom maksimalnom razinom kazni. To će dovesti do učinkovitijih istraga i olakšati prekograničnu suradnju. Mjere u okviru cilja 4. izravno će poticati prekograničnu suradnju, međusobno će se dopunjavati i jačati te će za rezultat imati učinkovitije istrage jer se mnogi postupci u kaznenim djelima protiv okoliša mogu uspješno provoditi samo prekogranično. Najpoželjnija opcija u okviru cilja 5. donijet će zajednički definiran minimalni standard za prikupljanje podataka o postupcima u kaznenim djelima protiv okoliša, a time i statističke podatke koji su usporedivi u cijelom EU-u. Paket mjera predložen u okviru cilja 6. pozitivno će utjecati na učinkovitost na terenu na svim razinama lanca izvršavanja zakonodavstva (inspektori, policija, tužiteljstvo, suci kaznenog prava).